© Reuters

Евродепутатите одобриха спорната директива за авторското право с 348 гласа "за" и 274 "против" и 36 "въздържал се". Предложението да се гласува за поправки в текста бе отхвърлено с едва пет гласа разлика. (Как гласуваха българските евродепутати четете тук.)

Нейният чл. 11 задължава сайтовете да плащат на медиите, за да цитират каквото и да е освен "отделни думи или много кратки откъси" от техни публикации.

Чл. 13 задължава сайтове и приложения, където потребителите могат да качват материали, да положат "усилия" предварително да купят лицензи за всичко, което потребителите биха могли да качат, и да предотвратят нарушенията на авторското право. Макар да не са длъжни да въвеждат филтри, не е ясно по какъв друг начин те биха могли да се справят със задачата.

Изключения има само за сайтове, които са създадени преди по-малко от три години, имат по-малко от 10 млн. евро оборот годишно и по-малко от 5 млн. уникални потребители месечно. Нарушаването дори на едно от тези условия – например изминаването на трите години от създаването на страницата - я праща в обсега на директивата.

Остава отворен въпросът какво ще се случи, ако големите платформи наложат прекалено широки критерии, които улавят съвпадения в съдържанието, които не са нарушения на авторското право, и кой и как ще защити правата на потребителите от евентуална широка цензура, с която платформите защитават собствените си интереси за сметка на свободата на словото.

Повече за директивата четете тук.

Мнението на председателя на сдружение "Цифрова република" адв. Ана Лазарова четете тук.

Подробности очаквайте по-късно на www.dnevnik.bg.